
Uue koosseisuga hoolekogu esimene koosolek toimus 26.11.2015 kell 18.00 –  20.00 Kuusalu Keskkooli lugemissaalis

Osalesid: Heleri Śelemba (õpetajate esindaja), Ingrit Keerma (õpetajate esindaja), Heigo Vija (lastevanemate esindaja), Maria Antons-Valner (lastevanemate esindaja), Heidi Edela (lapsevanemate esindaja) Vello Sats (direktor), Aili Kontus (õppealajuhataja), Hege-Lee Paiste (õpilaste esindaja), Kaisa Kajo (lastevanemate esindaja), Viljar Moorits (lastevanemate esindaja)  

Puudus: Anu Kirsman (Kuusalu valla esindaja), 
 
Vello Sats tutvustas päevakorda. Hoolekogu liikmed tutvustasid kordamööda iseennast. Ühiselt otsustati kaks esimest punkti viimasteks tõsta. 


1. Hoolekogu moodustamise kord ja töökord. Vello Sats: Hoolekogu liikmed valitakse kaheks aastaks. Ülesandeid on hoolekogul aga väga palju. Väga paljude dokumentide puhul on tarvis hoolekogu arvamust. Samas saab iga hoolekogu ise otsustada, mis on selle liikmete jaoks kõige olulisem ning milliste valukohtadega tegeleda tahetakse/suudetakse. Heidi Edela: Kas arvamust avaldatakse siis, kui midagi mõnes dokumendis muudetakse või uus hoolekogu koosseis peab ka vanad asjad koos üle vaatama? Vello Sats: Ei, ainult siis, kui muutub seadus, kodukord vms, võetakse hoolekogu kokku ja kuulatakse arvamused ära. 
2. Kooli ruumikitsikus: Vello Sats: Teema on üleval aastast 2009, neli aastat tagasi oli teema arutlusel ka vallavalitsuse istungil. Praegu on valla plaan remontida ära Kolga kool ja vallamaja, seejärel saada valmis hooldekodu ning seejärel on võib-olla järg uuesti meie kooli juures. . Viimati tehti aastatel 2008 ja 2009 meie koolis palju ära. Ventilatsioon ja keskküttesüsteem said tehtud, uut mööblit ostsime... See tuli Euroopa Liidu projektide rahadest. Viljar Moorits: Kas praegu on ka uusi abirahasid küsitud? HTM-il on avanenud just uus meede – põhikoolide võrgu korrastamiseks. Vello Sats: Ei, hetkel veel vastavat projekti minu teada tehtud ei ole. Ka see peaks tulema valla kui kooli pidaja poolt. Praegu on nii remondi kui renoveerimise osas meil eelarves täielik null-seis. Ruumikitsikuse osas oli valla ettepanek viimati hoolekogu koosolekul see, et paika panna teeninduspiirkonnad. Seni pole selle teemaga minu teada edasi mindud. Meie arengukavades on ruumikitsikuse punkt samuti väga hästi sees. 2009. aastal on välja toodud, et eraldi peaks olema algklasside maja ning gümnaasiumi maja. Seni pole mingit lootust ehitama hakata. Meie prognoos on praegu selline, et kahel järgneval aastal tuleb meile kolm esimest klassikomplekti, siis on üks nelja esimese klassikomplektiga aasta, siis jälle kaks aastat 3 esimese klassikomplekti ja alles 2021/2022 on tulemas kahe esimese klassikomplektiga aasta. Algklasside klassiruumide keskmine suurus on 34 ruutmeetrit. Kui see jagada kahega, sest igale lapsele on ette nähtud 2 ruutmeetrit, saame tulemuseks seitseteist - igas klassis võiks olla niisiis ainult 17 last, kuid nii vähe lapsi pole üheski klassikomplektis. Selle 34 ruutmeetri sees on veel ka riiulite/kappide ruum ja õpetaja tööpiirkond. Samuti peaks Tervisekaitse ettekirjutuse järgi olema pingid akendest ja uksest 70 cm eemal, aga sedagi tingimust pole üheski ruumis täidetud. Heleri Šelemba: Ruumipuudus on klassides nii suur, et on olnud juhus, kus üks laps hakkas oma kohale minema, komistas teise lapse koti taha ja vigastas oma esimest jäävhammast. Vello Sats: See on väga suur probleem, et ei mahu klassis niimoodi liikuma, et ei lähe vastu kaasõpilasi või nende asju. Heleri Šelemba: Aga kui tervisekaitse teeb ettekirjutuse, siis see jääbki lihtsalt nii? Heigo Vija: Tervisekaitse tuleb uuesti kohale kutsuda. Ka hoolekogu võib seda teha. Vello Sats: Meil on 31 klassikomplekti, nende hulgas ka 3 väikeklassi. Väikeklasside jaoks on võetud õpetajate vaheruume, sellega oleme koguaeg muutnud õpetajate olukorda keerulisemaks. Hetkel on meil on 32 klassiruumi kasutada. Nelja aasta pärast on meil 35 klassikomplekti, ruume ei ole aga enam kusagilt juurde võtta. Meil ei ole enam kusagile laieneda. Hege-Lee Paiste: Kas ei peaks kool olema tähtsam kui hooldekodu? Heigo Vija: Mõlemad on tähtsad, kuid praegune kooli raske olukord on tegelikult kaugemast minevikust pärit. Kõigepealt oli teema üleval riigigümnaasiumi nime all. Öeldi, et siia valda peaks see tulema ja siis ehitatakse ka uus hoone. Tänaseks on selge, et seda siia  ei tule. Et praeguseid ideid rakendada ja teeninduspiirkondi muuta, peaksime kõikide valla koolide hoolekogudega koostööd tegema. Vallavanem lubas meie eelviimasel koosolekul, et nemad seda otsust üksi vastu ei võta. Palju usutakse, et laste suur arv reguleerub ajapikku ise ning sellega saab ruumikitsikuse probleem sujuvalt lahenduse. Samas oli Raplamaal olukord, et ühes vallas, kus oli kolm erinevat kooli, taheti kinni panna üsna väike algkool, kuid aasta jooksul tuli valda kümme noort peret ja kõik ettevalmistused kooli sulgemiseks tuli ümber teha. Seega ei saa me öelda, et mingil aastal hakkab ruumikitsikus ise reguleeruma ja küll olukord laheneb. Vello Sats: Selles klassiruumis, mis tehti õpetajate toast, on praegu meil näiteks õhupuuduse probleem. majandusjuhatajale sai just öeldud, et ta kutsuks tervisekaitseameti kohale. Selles ruumis on vaja süsinikdioksiidi tase ära mõõta. Muusikakool siia kõrvale ehitada oleks hea mõte, siis saaks kasutada koolina päeval ja õhtupoole muusikakoolina. Teine variant oleks moodulkoolimaja. Mõlemad on vallavalitsuse arvutuste järgi kallid lahendused. Samas on lapsi järjest juurde tulemas ka põhikooli. Sellest õppeaastast alates tuleb igal aastal vähemalt üks põhikooli klass juurde, sealt edasi jõuavad need klassid ju ükskord ka gümnaasiumisse... Meil on isegi teatud päevadel lugemissaal klassiruumiks võetud, kuid teinekord on siin loengud, põnevad koolitused... Ajalooõpetajad käivad samas seda ruumi kasutamas ja tassivad oma suuri kaarte kaasa. Uus eesti keele ja inglise keele õpetaja on vaja tööle võtta. Eelmisel sügisel loobus eesti keele õpetaja meie kooli tulemisest just sel põhjusel, et ta ei saanud siin oma klassiruumi. Me ei saanud teha ka tasemerühmi eesti keeles ega inglise keeles, sest me ei saanud uusi õpetajaid juurde. Samas on tõestatud, (matemaatikas see praegu toimib), et tasemerühmades õppimine annab paremaid tulemusi. Me vajame ka õpetajate toa taastamist, sest praegune ruum peaks tagasi saama vestluste ruumiks lastevanematega. Selline ruum oleks koolis väga vajalik. Meil on praeguses õpetajate toas vahel kas vestlused või isegi mõned tunnid väiksemate rühmadega – sel juhul ei olegi õpetajal oma vabas tunnis kuskile minna. Meie probleemid lahendaks ikkagi just uus algklasside hoone. Soomes on kolm koolimaja – ala-aste, yla-aste ja lukio. Heleri Šelemba: Kas koolimaja juures on piisavalt maad, et seda maja ehitada? Vello Sats: Jaa, on. Kahjuks pole mingeid arvutusi, palju see maksta võiks. Moodulkoolimaja arvutused on kusagil olemas, aga uue koolimaja ehituse arvutusi pole üldse tehtud. Pakutud on ka seda, et vanast võimlast kolm uut klassi teha. Heidi Edela: Miks see vana võimla siis kasutusele ei tule? Ingrit Keerma: Kui on näiteks neli klassikomplekti, siis me ei mahu ka spordihoonesse ära. Vello Sats: Kasutatakse ka tantsu-, rütmikatundide ja ringitöö läbiviimiseks. Seda väikest võimlat renditakse ka peale kella nelja välja, seal on tantsutrennid, suurte meeste pallimängud ja karate. Vahetundidel saavad väiksemad lapsed seal vahepeal joosta ja möllata. Sööklas on ühel lapsel praegu pingiruumi 35 cm. Oleks vaja laiendada sööklat ja sisse seada marmiit, et iga laps saaks ise valida ja tõsta. Koridorides on samuti ruumipuudus, sest noorema kooliastme lapsed tahavad aktiivselt liikuda ja puhata, samas gümnaasiumi lapsed tahavad rahu ja vaikust. Kappidega on tohutud probleemid. Neid on vähe – 406 kappi 593-le õpilasele. ja asjad ei mahu lastel sinna ära, samuti ei mahu lapsed ise korralikult kappide vahel liikuma ning riietuma. Erivajadustega lastele oleks vaja mänguruumi ning vaikuseruumi. Maria Antons-Valner: Hea oleks sisse seada ka viharuum. Et laps saaks oma halvad emotsioonid kohe kuskile välja elada, mitte ei peaks koduni ootama. Heidi Edela: Kuidas lahendustega on? Kas need peab kool välja pakkuma ja siis vallas otsustatakse või kuidas? Vello Sats: Kool pakub lahendusi, aga minul ei ole ju finantse. Ingrit Keerma: Koolitustel saame uut infot uute ja põnevate lahenduste osas, aga oma töös neid kasutada ei saa, sest needki eeldavad ruumi. Heidi Edela: Õpetajate pealt ei tohi kokku hoida. See viib õppe-edukuse alla. Minul on ettepanek. Kui vaadata oma kooli teemat, siis vaatame selle arengukava läbi ja hakkame koos lahendust otsima, millega minna vallavalitsusse. Selline on meie lahendus, tehke ära või pakkuge midagi paremat. See, et raha ei ole, ei ole argument. Jagame summad kasvõi pikema perioodi peale ära, aga hakkame otsast midagi tegema. Heigo Vija: Me peame otsuseid tegema, mitte ainult arutama. Variant on ikkagi ka nt Tervisekaitse uuesti kohalekutsumine. Teisel korral järgnevad juba sanktsioonid ja keegi peab hakkama trahvi maksma. Kui me pakume lahendusi, siis peame arvestama ka sellega, et teised valla koolid, eriti Kolga, on sellega seotud- Juminda poolsaarel on näiteks kolm koolilast, kellest igaüks käib eri koolis. See tähendab kolme erinevat koolibussi. See on väga kallis. Seega on see pilt palju laiem kui ainult oma kooli teemad. Aga kõigepealt me peaks üle vaatama valla hariduse arengukava, et uuesti meelde tuletada, milliseid mõtteid ja lahendusi seal välja on toodud. Vello Sats: Meil on arutatud ka, et viime osad klassid mujale, nt Kuusalu lasteaia juurde või Kolga kooli juurde. Seal peaks olema umbes kolm vaba klassiruumi. Aga kuidas see toimib? Heidi Edela: Ehk alustame siis kõigist nendest ettepanekutest, mis teil seni on tekkinud, vaataks nad järgmisel koosolekul koos üle ja valiks paar parimat välja. Heleri Šelemba: Ehk peaks tegema rahvakoosoleku, kus seda teemat tulisemalt arutada? Hoolekogus on liiga vähe liikmeid millegi nii suure otsustamiseks. Heigo Vija: Enne peaks lapsevanemad hoolekogu koosolekule tulema ja siin arvamust avaldama. Siis saame vaadata, palju asjast huvitatuid meil on. Vello Sats: Ma saan läbi e-kooli kutsuda lapsevanemaid meie järgmisele koosolekule sellist teemat arutama. Ingrit Keerma: Seda oleks huvitav näha, et palju neid tuleb ja milliste mõtetega. Vello Sats: Ja võib-olla on neil ka väga häid ideid. Heidi Edela: Meil on ka lapsevanemaid, kellel on kogemusi projektipõhiselt raha juurde teenida, kui vallal oleks mingigi summa meile välja anda. Kui vald ütleb meile mingi summa, siis me teame, palju on vaja juurde hankida. Heigo Vija: Hoolekogu võimalus on seda teemat koguaeg üleval hoida, meedias kajastada, toetada kooli juhti, kutsuda valla esindajaid koosolekule ja panna nende seisukohti protokolli kirja. Valda tehakse palju pöördumisi, ka hoolekogu teeb, aga sageli tuleb ühte ja sama teemat mitu korda. Järgmise etapina peame me kutsuma uuesti valla esindaja meie koosolekule. Kuulame tema ära, paneme ta mõtted protokolli kirja ja siis saame alles öelda, et meid see olukord ei rahulda. Heidi Edela: Minu mõte oli, et meil on vaja oma visiooni. Sel juhul saame neile öelda, et pole mingi lahendus öelda, et lapsi jääks vähemaks. Pole mingi lahendus öelda, et meil raha ei ole. Heigo Vija: Küsimus direktorile. Kas on tulemas varsti hoolekogu ette ka küsimus, et kas peaks mõnda klassikomplekti suurendama? Siis on meil võimalus öelda „Ei“, et tegeleda ruumikitsikuse probleemiga ka selle nurga alt. Heigo Vija: Palume koolijuhil välja võtta kõik meie koolile tehtud ettekirjutused ja vaatame üle protokollid, kus antud teemast juttu on olnud. Heidi Edela: Aga päästeteenistuse seisukohalt on kool turvaline? Vello Sats: Üldiselt on olukord hea, aga väikseid ettekirjutusi tehakse. Tervisekaitse ei vaata klassiruume täisvariandina üle, nemad vaatavad pigem vett ja toitu ja selliseid asju. Heigo Vija: Selle nimekirja me saaks kokku panna, mille mõõtmist me tahame. Klassiruumide suurust, süsinikdioksiidi protsenti jne. Vello Sats: Meie poolne praegune prognoos saab lisatud ka protokollile. 
Otsustati: Kõik hoolekogu liikmed loevad läbi valla hariduse arengukava, vaatavad üle eelnevad protokollid ja valla kodulehelt hariduse teemalised kirjutised. 
Otsustati: Kaalutakse tervisekaitse ettekirjutuste ülevaatamist ning vajadusel taotletakse uut Tervisekaitseameti külastust. 
3. Eelarve projekt Vello Sats: Kool saab teha uue eelarve projekti juurde lisataotlusi. Eelmisel aastal tegime 18 taotlust, kuid saime ainult ühe positiivse vastuse. Heidi Edela: Kuidas te siis selliste eelarvetega ise rahule jääte? Vello Sats: Kooli seisukohast ei ole need head eelarved. Meil on eelarveid, kus remondiraha on 0. Põranda parandamine-renoveerimine läks maksma näiteks 5100 eurot, selleks lubati raha lisaeelarvest, kuid hiljem otsust muudeti ning nüüd oleme pidanud rahasid lihtsalt ümber tõstma. Praegu projektis on remondiraha 0. Heidi Edela: Millal seda eelarvet igal aastal hoolekogus üle vaadatakse? Vello Sats: See ongi üks tänase koosoleku punkt. Renoveerimise juurde veel infoks, et algklasside maja on 51 aastat vana. Mõelge torude peale, mis on pandud 51 aastat tagasi. Seni oleme õnneks väga hästi hakkama saanud. Tööraamatute ja muude õppevahendite summad on õnneks üsna suured ja see on minu võimalus vajalikke asju hankida. Transporditeenus on see-eest 0, kehalise kasvatuse õpetajad sõidutavad lapsi võistlustele ise omal vastutusel, kuid tegelikult oleks vaja neile eraldi transporti. Samas on meil hästi see, et igal õpetajal on olemas kas oma sülearvuti või kohtarvuti. Meil on üsna hästi ka spordi-inventariga ja meil on olemas väga hea inimene, kes on teinud suurepäraseid projekte ja tänu sellele saavad õpetajad väga häid koolitusi nt ka välismaale ja saab teha ka õpilasvahetusi. Ingrit Keerma: Samas on maailm ju väga rahutu, kes saadaks oma lapse Türki? Vello Sats: Samas on aega maailmal rahuneda, praegu keegi Türki minema ei hakka, enne tuleb õpilasvahetus näiteks Slovakkiaga. 2015. aastal saime  lisataotlusena 10 000 eurot, mille puhul otsustasime koos õpetajatega, et jätkame selle raha eest just õppekäikude rahastamist. Iga klass sai 400 eurot. Kõik muud 2015. aasta tegevuskava punktid jäid valla poolt rahastamata. Riidekappe tahtsime 100 tk juurde, raha ei saanud, omavahenditest saime osta 20 kappi. 2016.a. lisataotluste pingerida on hetkel meil selline: koolimaja laiendamine, õppekäigud, muruniiduk, riidekapid 20 tk, algklasside maja renoveerimine. Riidekappe nii vähe sellepärast, et rohkem sinna ruumi neid ei mahu. Heidi Edela: Ehk peaks riidekappide osas üldse mingeid teisi lahendusi leidma? Ingrit Keerma: Hea lahendus oleks boksid teha, teistes koolides on see parim variant olnud. Vello Sats: Meil ei ole hetkel kahjuks ka seda pinda. Pakume õpilasesindusele võimaluse lahenduse peale mõelda või kaasame lausa kaheksanda klassi, et see oleks loovtöö teema, kuidas seda lahendada. Heigo Vija: Uued lahendused nõuavad jälle uusi rahalisi võimalusi. Kooli oma rahadest kõiki neid lahendusi ei saa leida. Heidi Edela: Jah, kuid uued lahendused ei pruugi alati olla kallimad kui 20 uut kappi. Heigo Vija: Palju koolipidamine üldse aastas maksab? Vello Sats: Põhikoolile riigilt 706 000 ja 127 000 gümnaasiumile otsekulusid, mis lähevad personalikuludeks, koolituskuludeks ning õpikute, töövihikute ja tööraamatute ostmiseks. 
4. Hoolekogu esimehe, aseesimehe ja sekretäri valimine:  Ühehäälselt valiti esimeheks Heigo Vija ja aseesimeheks Heidi Edela. Sekretäri osas otsustati, et Maria Antons-Valner jätkab vastutava sekretärina. Protokolle koostatakse võimalusel kordamööda ning sekretäri asjaks jääb üle need üle vaadata, korrektselt vormistada, teistele liikmetele ülevaatamiseks saata ning hiljem kooli kodulehele ülespanemiseks saata. Heigo Vija: Meil on vaja kõigi esindajate seisukohti edaspidi ka enne otsuseid protokollida, et oleks näha, kuidas meie otsused on sündinud. Tööd on vaja teha mitte emotsioonide põhjalt, vaid rahumeeles ning koostöös. Minu ettepanek esimehena on see, et saame kokku kord kuus. Kord kvartalis on vahe liiga suur ning me kuuleme ainult sellest, mis vahepeal juba juhtunud on. Heidi Edela: Mõtleme välja mingi kindla takti ja selle järgi siis toimetamegi. Heigo Vija: Jah. Järgmine koosolek saab olema siiski veidi pikema aja pärast ehk jaanuari kolmandal nädalal. Seni vaatame läbi mitmed materjalid nagu kokku lepitud. Vaatame üle ka valla tööplaani, et me saaks oma ettepanekud volikogu töölauale võimalikult lühikese ajavahega üle anda. Viljar Moorits: Kuidas koostöö vallaga seni on olnud ? Heigo Vija: Valla esindaja Anu Kirsman on meil pea alati kohal olnud ja viib meie probleemid valda edasi. 

Käesolevale protokollile on lisatud ka kooli eelarve aastaks 2016, õpilaste vastuvõtutingimused ja Kuusalu Keskkooli ruumiprognoos alates 2016. aastast

Järgmine koosolek toimub, 21. jaanuaril kell 18.00, jätkatakse ruumikitsikuse teemaga ning päevakorras on ka hoolekogu tööplaan ning kooli arengu- ja tegevuskava. 


